
Vízoldékony hatóanyagú bukkális hordozórendszerek fejlesztése

TDK-munkám során olyan hordozórendszer fejlesztésén dolgoztam, amely alkalmassá teszi a hatóanyagot a bukkális szájnyálkahártyán át történő felszívódásra, ennek számos terápiás előnyével, mint a jobb biohasznosulás, vagy az invazív terápia helyettesíthetősége.
Vízoldékony modellhatóanyagként a B12 vitamin került kiválasztásra. A B12 vitamin jó vízoldhatósággal rendelkezik, lipofil molekula, ugyanakkor nagy molekulatömege miatt (M= 1355,37 g/mol) a Biofarmáciai Osztályozási Rendszer III. csoportjába tartozik, vagyis jó oldékonyságú és rossz permeabilitású. A súlyos cianokobalamin hiányban (pl. gyomor eltávolítása, intrinsic faktor hiánya/mutációja) jelenlegi terápiás gyakorlatban az invazív terápiát jelentő parenterális terápia áll rendelkezésre, így egy B12 vitamin tartalmú bukkális hordozórendszer formulálása nemcsak technológiai kihívás, hanem az injekciós alkalmazás alternatívájaként, terápiás szempontból is hasznos lehet.
Bukkális filmeket állítottam elő kétféle technológiát alkalmazva: öntött filmeket oldószer-elpárologtatásos technikával, valamint liofilizálással készült filmeket (ostyákat). Filmképző és mukoadhezív segédanyagként nátrium-alginátot és Carbopol 71 G-t használtam. Intraorális gyógyszereknél fontos az íz javítása is, erre a célra az izomaltot használtam.
A filmek mikroszerkezetét pozitron-annihilációs élettartam spektroszkópiával (PALS), homogenitásukat FTIR-rel vizsgáltam. A minták morfológiáját sztereomikroszkóppal, pásztázó elektronmikroszkóppal valamint mikro-CT-vel tanulmányoztam. In vitro kioldódás-vizsgálatot végeztem forgólapátos módszerrel. A minták stressz körülmények közötti (40 °C, 75 % R.H.) tárolás során bekövetkező szerkezetváltozását is vizsgáltam.
A tárolás során bekövetkező mikroszerkezeti változást PALS módszerrel lehetett követni, ami a víztartalommal jó korrelációt mutatott. A mikroszerkezet, a makroszerkezet és a kioldódási profil között összefüggést találtunk, a mikroszerkezet változásából a kioldódási profil változására következtethetünk. A Carbopol jelenléte, az alginát mennyiségének növelése, valamint a liofilizálás a hatóanyag-leadás sebességét csökkentette. A penetrációt ex vivo vizsgálattal ellenőriztem, amelyhez módosított Ussing-kamrát és sertés bukkális nyálkahártyát használtam. A penetráció hatásfokának javításához záróréteget tartalmazó mintát is formuláltam, amely az egyirányú hatóanyag-diffúzió biztosításával növelte a nyálkahártyán átjutott hatóanyag mennyiségét.



